ગુજરાતમાં પણ યુવા પ્રતિભાઓની કમી નથી. દરેકેદરેક ક્ષેત્રે વિશ્વમાં નામના કરનારા અનેક યુવાનો છે. ફિલ્મની જ વાત કરીએ તો ‘કેવી રીતે જઈશ’ નામની અર્બન ફિલ્મ બનાવનાર યુવા સર્જક અભિષેક જૈને વરસોથી મંદ પડેલી ગુજરાત ફિલ્મ ઇન્ડસ્ટ્રીને જીવતી કરી વિશ્વભરમાં પોતાનું નામ ગાજતું કર્યું. એ પછી અનેક કલાકારો-દિગ્દર્શકો-સંગીતકારો પણ આવ્યા. મલ્હાર ઠાકર, પ્રતીક ગાંધી જેવા અભિનેતાઓ, સચિન-જિગર, અમિત ત્રિવેદી જેવા સંગીતકારોએ ગૌરવ બક્ષ્યું.